**Obvestilo o prisotnosti Legionelle sp. v vodovodnem omrežju OŠ Prestranek**

Spoštovani starši!

V skladu z internim Načrtom preprečevanje razmnoževanja legionel v hišnem vodovodnem omrežju (v nadaljevanju načrt) smo 12. 11. 2018 pozvali Nacionalni laboratorij za zdravje, okolje in hrano (v nadaljevanju NLZOH), da opravijo redno vzorčenje pitne vode na prisotnost Legionelle sp.

V sredo, 28. 11. 2018, so pristojni iz NLZOH opravili odvzem vzorcev pitne vode v garderobah Vrtca Prestranek, in sicer na pipah z mrzlo in toplo vodo.

V ponedeljek, 3. 12. 2018, smo bili s strani pristojnih iz NLZOH po telefonu obveščeni, da na osnovi preliminarnih rezultatov obstoja sum na povišano koncentracijo Legionelle sp. v obeh odvzetih vzorcih. Svetovali so nam, da naj, dokler ne dobimo uradnih rezultatov, vseeno pričnemo z izvajanjem vseh ukrepov v skladu z načrtom.

Na šoli smo takoj izobesili napise, da voda ni pitna, in sicer iz varnostnih razlogov, da otroci med pitjem neposredno iz pipe ne bi vdihovali aerosolov (drobnih vodnih kapljic, ki bi lahko vsebovale legionelo). Strokovne delavke v vrtcu smo obvestili, da otrok ne smejo tuširati, ravno tako smo vsem zaposlenim dali navodila, naj otrokom preprečujejo pršenje vode. V kuhinji smo kuhinjski pomočnici, ki pere posodo, naročili, da pri delu uporablja zaščitno masko. Na tuše v garderobah smo izobesili napise, da je tuširanje prepovedano.

Vodja Zdravstveno higienskega režima na šoli in hišnik sta nemudoma pričela izvajati toplotne šoke v ceveh z vročo vodo in z izpiranjem sistema v ceveh s hladno vodo. Kontaktirali smo družbo Petrol d. d. iz Ljubljane, ki je na naši šoli odgovorna za ogrevanje sanitarne vode z vprašanjem, ali je možno izvesti toplotni šok tudi na ceveh s hladno vodo. Njihov odgovor je bil, da tak ukrep (toplotni šok) na omrežju hladne vode trenutno ni mogoč.

Po dodatno strokovno pomoč smo se obrnili tudi na strokovnjake iz NLZOH, Kovoda Postojna in Petrola.

V ponedeljek, 10. 12. 2018, smo končno prejeli uradne rezultate vzorčenja, ki pa so žal potrdili sum na prisotnost legionele v našem vodovodnem sistemu.

Zagotavljamo vam, da bomo še naprej ukrepali v skladu z načrtom in navodili pristojnih služb, tako da bodo vaši otroci še naprej varni.

Prestranek, 10. 12. 2018 Vodstvo OŠ Prestranek